《藩难未静述怀诗》
南北朝·萧绎

玉节威云梦，金钲韵渚宫。霜戈临堑白，日羽映流红。

单醪结猛临，芳饵引群雄。箭拥淇园竹，剑聚若溪铜。

亟睹周王骏，多逢鲍氏骢。谋出河南贾，威寄陇西冯。

溪云连阵合，却月半山空。楼前飘密柳，井上落疏桐。

差营逢霔雨，立垒挂长虹。

作者简介：（508—554）即元帝。字世诚，小字七符。南兰陵（今江苏常州）人。南朝梁武帝第七子。武帝天监十三年，封湘东王。命王僧辩平侯景，即位于江陵。时州郡大半入西魏，人户著籍，不盈三万。承圣三年，西魏军来攻，帝尚于龙光殿讲《老子》，百官戎服以听。魏军至，帝犹赋诗不废。及城陷，为魏人所杀。在位三年，庙号世祖。帝幼盲一目，好读书，工书善画，藏书十四万卷，城破时自行焚毁。所作诗赋轻艳绮靡，与兄纲相仿。著作颇多，原有集，已散佚，今存《金楼子》及《梁元帝集》辑本。